ORDE do 12 de xaneiro de 2007 pola que se establecen axudas para a realización de actividades de alfabetización e formación de adultos na Comunidade Autónoma de Galicia durante o ano 2007.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 23/01/2007

O Estatuto de autonomía de Galicia, no artigo 31, establece a competencia plena para o Regulamento e administración do ensino en toda a súa extensión, niveis e graos, modalidades e especialidades, no ámbito das súas competencias e sen prexuízo do disposto no artigo 27 da Constitución e nas leis orgánicas que o desenvolven.
A Lei orgánica 2/2006, do 3 de maio, de educación, establece no seu artigo 66.1º que a educación de persoas adultas ten a finalidade de ofrecer a todos os maiores de dezaoito anos a posibilidade de adquirir, actualizar, completar ou ampliar os seus coñecementos e aptitudes para o seu desenvolvemento persoal e profesional. Así mesmo, no seu artigo 66.2º recolle que as administracións públicas poderán colaborar con outras administracións públicas con competencias na formación de adultos e, en especial, coa Administración laboral, así como coas corporacións locais e os diversos axentes sociais.
A Lei 9/1992, do 24 de xullo, de educación e promoción de adultos, establece no seu artigo 5, entre outras actuacións e programas de acción, a de promover a colaboración das institucións culturais, profesionais, sindicais, empresariais e universitarias.
O Decreto 88/1999, do 11 de marzo, polo que se regula a ordenación xeral das ensinanzas de educación de persoas adultas e os requisitos mínimos dos centros, establece no artigo 2.2º que a Administración educativa promoverá a colaboración das institucións culturais, profesionais, sindicais, entidades e empresas públicas e privadas que leven actividades paralelas ou estean dispostas a emprendelas co fin de potenciar aquelas accións conducentes a un mellor desenvolvemento persoal e profesional das persoas adultas e, moi especialmente, das máis desfavorecidas ou carentes de titulación básica, sobre todo daquelas que, por razóns de traballo ou de residencia, non poden continuar nos centros ordinarios.
Á vista dos resultados das convocatorias anteriores, procede continuar co apoio a este tipo de accións, así como iniciar novos proxectos que proporcionen aos cidadáns unha formación básica e profesional que lles permita incorporarse á vida activa, promocionarse profesionalmente ou proseguir os seus estudos.
Entre as accións que se van desenvolver inclúense as actividades orientadas aos programas de garantía social para alumnos que non conseguisen os obxectivos básicos, unha vez rematado o ensino obrigatorio e que lles permitan incorporarse á vida activa, ou outras ofertas
educativas para a obtención do título de graduado en educación secundaria.
Por todo isto, esta consellería
DISPÓN:
Primeiro.-Establécense axudas para o desenvolvemento de actividades que teñan como obxectivo alfabetizar ou elevar o nivel de formación básica e cualificación profesional da poboación adulta, que se realicen no período comprendido entre o 1 de xaneiro e o 30 de setembro de 2007, e cuxa duración, en ningún caso, sexa inferior a seis meses e 240 horas. Ademais, a contía máxima da axuda por actividade non poderá ser maior de 6.000 euros e a contía máxima por solicitante 12.000 A.
As actividades para as que se poderá solicitar axuda son:
a) Actividades dirixidas a persoas adultas que non dominan as técnicas instrumentais elementais, sendo o seu obxectivo dotalos dos coñecementos, destrezas, habilidades e técnicas imprescindibles que lles faciliten a súa promoción persoal, social e laboral, así como a continuidade noutros procesos formativos. Estas ensinanzas estrutúranse en dous niveis (nivel I e II) en función das características e necesidades das persoas que as cursarán e están reguladas na Orde do 26 de maio de 1997 (DOG do 15 de xullo).
b) Preparación para a obtención do título de graduado en educación secundaria mediante a presentación ás probas extraordinarias que convoca anualmente a Dirección Xeral de Formación Profesional e Ensinanzas Especiais nos meses de xuño e setembro.
c) Programas de iniciación profesional como parte integrante da estrutura dun programa de garantía social.
d) Preparación de probas de acceso a ciclos formativos de grao medio.
Segundo.-A esta convocatoria poderán concorrer as corporacións locais e as institucións privadas sen ánimo de lucro legalmente constituídas da Comunidade Autónoma de Galicia.
Terceiro.-O importe total das axudas económicas efectuarase con cargo aos conceptos orzamentarios 09.03.422H.460.0 e 09.03.422H.481.0 da Dirección Xeral de Formación Profesional e Ensinanzas Especiais, ata un total de 577.490 euros, desagregado do seguinte xeito: 427.500 A na aplicación 09.03.422H.460.0 e 129.990 A na aplicación 09.03.422H.481.0.
O importe das axudas concedidas en ningún caso poderán ser de tal contía que, illadamente ou en concorrencia con subvencións ou axudas doutras administracións ou doutros entes públicos ou privados, nacionais ou internacionais, supere o custo da actividade que vai desenvolver o beneficiario ou, se é o caso, a porcentaxe máxima do investimento subvencionable que legalmente se estableza.
Cuarto.-Para a concesión da axuda será requisito indispensable contar cun número comprendido entre 15 e 25 alumnos por actividade no momento do inicio e da realización destas. Non obstante, cando existan razóns que o xustifiquen, a Dirección Xeral de Formación Profesional e Ensinanzas Especiais poderá autorizar excepcionalmente que o alumnado sexa menor de 15 alumnos, naquelas
localidades con pouca poboación e que non teñan oferta educativa dirixida ás persoas adultas.
Quinto.-As solicitudes serán presentadas polo titular ou representante legal da entidade solicitante, por duplicado, no rexistro xeral da Consellería de Educación e Ordenación Universitaria, edificio administrativo de San Caetano, s/n, ou nos lugares que determina o artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, no prazo dun mes contado a partir do día seguinte ao da publicación desta orde no Diario Oficial de Galicia.
A presentación da solicitude de concesión de axuda ou subvención polo interesado levará consigo a autorización á Dirección Xeral de Formación Profesional e Ensinanzas Especiais para recadar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia se for necesario. Igualmente levará implícita a autorización para o tratamento necesario dos datos dos beneficiarios e da súa publicación na páxina web da Consellería de Educación e Ordenación Universitaria.
Sexto.-As solicitudes axustaranse ao modelo establecido no anexo I e irán acompañadas dun proxecto e orzamento de cada actividade, tamén por duplicado, conforme o anexo II.
Así mesmo, xuntarán á documentación sinalada:
-Declaración de conxunto de todas as solicitudes efectuadas ou concedidas, para este mesmo proxecto, das distintas administracións públicas competentes.
-Declaración responsable de non darse ningunha das circunstancias previstas nos puntos 2º e 3º do artigo 13 da Lei 38/2003, do 17 de novembro, xeral de subvencións (BOE do 18 de novembro) para os efectos de cumprir os requirimentos para obter a condición de beneficiarios da axuda.
-Certificación bancaria da conta corrente a nome da entidade local, e, se é o caso, do titular ou representante legal da institución privada solicitante, na que desexe que se lle ingrese o importe da subvención.
-Listaxe de alumnos por actividade e fotocopia do DNI.
Sétimo.-Os datos que se presenten coa solicitude serán tidos en conta para a súa valoración e pagamento das axudas e, polo tanto, exixirase o seu cumprimento sempre e cando non haxa comunicación da súa variación á dirección xeral.
Calquera alteración que se produza nos datos contidos na documentación que se xunta á solicitude deberá ser comunicada polo solicitante á devandita dirección xeral para que se resolva o que proceda.
A Dirección Xeral de Formación Profesional e Ensinanzas Especiais poderá requirir do solicitante cantos documentos e aclaracións considere necesarios para completar o expediente, e tamén poderá dispoñer que se leven a efecto as comprobacións oportunas dos datos achegados polos peticionarios.
Oitavo.-Baixo a presidencia do director xeral de Formación Profesional e Ensinanzas Especiais constituirase unha comisión de selección encargada de valorar as solicitudes presentadas.
A dita comisión estará integrada por:
-O subdirector xeral de Ensinanzas Especiais e Formación Permanente.
-O xefe do servizo de Xestión Económica e Educación de Adultos.
-Catro inspectores correspondentes aos servizos provinciais da Inspección Educativa.
-Dous funcionarios da Dirección Xeral de Formación Profesional e Ensinanzas Especiais, un deles actuará como secretario con voz e sen voto.
A comisión poderá dispoñer a constitución dunha subcomisión técnica especializada só para os efectos de colaborar na valoración dos proxectos presentados.
Os membros da comisión poderán percibir axudas de custo por asistencias e axudas para gastos e locomoción por concorreren ás sesións conforme o Decreto 144/2001, do 7 de xuño (DOG do 25 de xuño).
Noveno.-A comisión de selección elaborará a proposta de adxudicación das subvencións e elevaraa á conselleira de Educación e Ordenación Universitaria, quen resolverá o que proceda.
Contra esta resolución, que se publicará no Diario Oficial de Galicia, os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contecioso-administrativa.
As solicitudes entenderanse denegadas de non ditarse resolución expresa no prazo de catro meses contados desde a publicación desta orde.
Para a baremación e ordenación prioritaria dos proxectos de cada unha das actividades, teranse en conta os seguintes criterios:
a) Que a actividade se realice en concellos ou comarcas nas que non exista unha oferta formativa de educación de persoas adultas en centros públicos: 20 puntos.
b) Que a actividade sexa continuidade de actividades que xa se viñan realizando en cursos pasados, sempre que a dita continuidade se xustifique: 20 puntos.
c) Calidade do proxecto e coherencia dos supostos pedagóxicos con presentación xeral do programa: 30 puntos.
d) Actividade dirixida a colectivos con risco elevado de exclusión social ou con especial dificultade de inserción profesional, entre os que se encontran os inmigrantes: 20 puntos.
e) Recursos materiais (espazos e equipamentos) e humanos postos á disposición do programa: 10 puntos.
Os proxectos que acaden unha puntuación por actividade de 85 ou máis puntos, concederáselles unha axuda de 6.000 A. Os que acaden unha puntuación comprendida entre 70 e 84 puntos, 4.500 A. Os que acaden unha puntuación comprendida entre 50 e 69 puntos, 3.500 A.
Aqueles proxectos que non acaden unha puntuación mínima de 49 puntos por actividade quedan excluídos.
En función das puntuacións asignadas e os importes correspondentes a comisión elaborará dúas listas priorizadas, unha para corporacións locais e outra para asociacións sen ánimo de lucro. Dadas as limitacións orzamentarias establecidas na orde poden quedar sen subvención entidades que acadaran máis da puntuación mínima.
Décimo.-As axudas concedidas ao abeiro desta orde figurarán nun rexistro con expresión das persoas físicas e xurídicas beneficiarias, as cantidades concedidas, a normativa que amparou a concesión e a finalidade desta, de acordo co establecido no Decreto 132/2006, do 27 de xullo. O dito rexistro será de acceso público por procedementos informáticos, nos termos previstos na lexislación de réxime xurídico das administracións públicas e do procedemento administrativo común e nas normas sobre tratamento e protección de datos de carácter persoal.
A organización e entrada en funcionamento do rexistro establecerase regulamentariamente.
Décimo primeiro.-As axudas concedidas en cada caso irán destinadas fundamentalmente a sufragar os gastos de persoal que, como mínimo, alcanzarán o 75% do importe total da axuda concedida, e os gastos de funcionamento xerados polo proxecto, que non superarán o 25% do importe total da subvención. Deste 25% permitido para gastos de funcionamento, arbitrarase a distribución de gastos de forma que un 20% teña a finalidade de gastos de materiais didácticos (textos e materiais dun só uso e materiais funxibles) e un 5% para outros gastos.
As axudas serán aboadas, unha vez finalizada a actividade, no momento da completa xustificación por parte do beneficiario do cumprimento da finalidade e das demais condicións para a que foi concedida, de acordo co establecido no artigo 15.1º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia. Xuntarase certificación de percibir ou non outras axudas e subvencións para a finalidade subvencionada, segundo o disposto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e certificación de que se cumpriron as actividades e se realizaron os investimentos para as que se concedeu a axuda. A devandita xustificación farase de acordo coas instrucións que para o efecto dite a Consellería de Educación e Ordenación Universitaria e que serán postas en coñecemento dos interesados na mesma data en que se lles
comunique a concesión destas. Toda alteración das condicións tidas en conta para a concesión da subvención, e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Para aquelas que non superen o importe de 6.000 euros poderá acordarse, no momento da concesión, un anticipo de pagamento de ata un 80%, e aquelas que superen os 6.000 euros poderá percibir ata un 10%, logo de aceptación da subvención e certificación por parte da entidade de ter comezadas todas as actividades.
Así mesmo, xuntarase por parte das entidades solicitantes, copia da convocatoria de actividades mediante algún dos seguintes sistemas: a través de medios de comunicación, folletos informativos, carteis, bandos, etc., e relación nominal dos alumnos matriculados co seu DNI.
O 20 % ou 90% restante, segundo o caso, librarase unha vez finalizada e xustificada a actividade.
Décimo primeiro.-As entidades que obteñan axudas no marco desta convocatoria comprométense a:
-Facer publicidade da convocatoria mediante cartel, bando, medio de comunicación, etc. Nela deberá figurar o anagrama da Xunta de Galicia, Consellería de Educación e Ordenación Universitaria.
-Gratuidade das actividades.
-Xestión directa do proxecto subvencionado (non se admitirán convenios ou subcontratas do profesorado, nin cesión da xestión a axencias).
-Remitir, xunto coa memoria final unha relación nominal de asistentes onde figure nome e apelidos, número do DNI, data de nacemento, enderezo, teléfono e estudos cursados.
-Xuntar copia dos contratos do persoal laboral contratado pola entidade para impartir as ensinanzas obxecto da subvención. O contrato debe estar visado pola oficina pública de emprego. O profesorado contratado terá a titulación requirida pola normativa vixente para impartir as ensinanzas.
-En xeral, ao cumprimento do que establece esta orde e a normativa laboral que lle sexa de aplicación.
-Establecer un rexistro de solicitudes de alumnos que queren facer o curso.
-Establecer un rexistro de asistencia.
-Comunicar o número real de participantes e as baixas e as altas que se produzan.
-Realizar unha ficha de avaliación inicial de cada alumno.
-Abrir un rexistro de avaliación de cada alumno conservando as probas escritas e os traballos realizados.
-Comunicarlle ao interesado os resultados das avaliacións realizadas mediante un boletín de cualificacións.
-Facilitar a programación de aula do profesor e criterios de avaliación empregados.
-Cederlle cantos documentos e materiais se deriven do proxecto para a súa publicación.
-Facilitar canta información demande a Dirección Xeral de Formación Profesional e Ensinanzas Especiais.
-Facilitar toda a información que sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Décimo terceiro.-Como remate de todo o proceso, as entidades subvencionadas quedan obrigadas a presentar, no transcurso dos quince días posteriores á finalización da execución do proxecto, unha memoria detallada do seu desenvolvemento, que poderá servir como documento de difusión e debate. En todo caso deberán organizarse
as actividades co obxecto de poder presentar no seu momento e, sempre antes do 15 de outubro de 2007, a memoria e a xustificación de gastos. A non presentación da memoria no prazo establecido poderá dar lugar á modificación da resolución de concesión da axuda.
Décimo cuarto.-Na publicidade e propaganda de todas as accións formativas que se soliciten ao abeiro desta orde, así como, na súa convocatoria pública e nos lugares onde se realicen as referidas accións, deberá figurar que estas están financiadas pola Xunta de Galicia, Consellería de Educación e Ordenación Universitaria, e aparecerá o seu anagrama.
Décimo quinto.-A Dirección Xeral de Formación Profesional e Ensinanzas Especiais realizará o seguimento dos proxectos subvencionados a través dos servizos provinciais da Inspección Educativa. Para facer o seguimento a Inspección Educativa realizará as visitas que estime necesarias (sendo preceptivo realizar dúas como mínimo). Nas visitas comprobarase que o desenvolvemento das actividades se axusta á programación subvencionada e unha vez finalizado o seguimento elaborarase un informe que servirá para a posterior avaliación de todas e cada unha das actividades.
Décimo sexto.-Procederá o reintegro, total ou parcial, da subvención percibida e dos intereses de demora devengados desde o momento do seu pagamento nos casos a que fai referencia o artigo 19 do Decreto 287/2000, do 21 de novembro. O procedemento de reintegro farase de acordo co artigo 20 do mencionado decreto.
As sancións administrativas firmes impostas pola Xunta de Galicia en materia de axudas e subvencións, figurarán nun rexistro con expresión das persoas físicas ou xurídicas afectadas, a normativa infrinxida e o importe da sanción. O dito rexistro será de acceso público por procedementos informáticos, nos termos previstos na lexislación de réxime xurídico das administracións públicas e do procedemento administrativo común e nas normas sobre tratamento e protección de datos de carácter persoal.
Décimo sétimo.-Facúltase expresamente a Dirección Xeral de Formación Profesional e Ensinanzas Especiais para ditar as resolucións necesarias para o desenvolvemento desta orde.
Décimo oitavo.-Contra esta orde cabe interpoñer recurso contencioso-administrativo perante o Tribunal Superior de Xustiza de Galicia.
Décimo noveno.-Esta orde adáptase ás normas básicas do texto articulado da Lei 38/2003, do 17 de novembro (BOE do 18 de novembro), xeral de subvencións, e ás do seu desenvolvemento, igualmente élle de aplicación o Decreto lexislativo 1/1999, do 7 de outubro, de acordo coas modificacións aprobadas na Lei 14/2004, do 29 de decembro. O Decreto 287/2000, do 21 de novembro, será de aplicación en todo aquilo que non se opoña aos preceptos legais citados.
Vixésimo.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de xaneiro de 2007.
Laura Sanchez Piñón
Conselleira de Educación e Ordenación Universitaria